Awtonomny wokrjes Nencow

Awtonomny wokrjes Nencow (rusce Ненецкий автономный округ/Neneckij awtonomnyj okrug, w rěči mis Ненёцие автономной ӈокрук/Nenjocije awtonomnoj ŋokruk) je awtonomny federaciski subjekt na samym sewjeru europskeho dźěla Ruskeje. Leži na sewjeru Wuchodoeuropskeje nižiny zapadnje polarneho Urala při pobrjoze Barentsoweho morja. W morju sewjernje pobrjoha nadeńdźe so dwójna kupa Nowaja Zemlja, kotraž pak do awtonomneho wokrjesa njesłuša. Na juhu mjezuje nenciski wokrjes z republiku Komi. Awtonomny wokrjes je wjetši hač wuchodna Němska, ma pak jenož telko wobydlerjow kaž Budyšin a tohodla hustosć wobydlerstwa wot jenož 0,2 na km². Jeho zarjadniske sydło je městačko Narjan-Mar při Pečorje z něhdźe 22.000 wobydlerjemi W lěće 2010 měješe Awtonomny wokrjes Nencow 42.090 wobydlerjow. Z nich běchu 63 % Rusojo. Najwjetšej mjeńšinje su mjeno dawacy Nencojo (18 %) a Komi (9 %). Žórła Wotkaz